Þingræður haldnar á Alþingi Íslendinga

Virðulegi forseti. Hér er verið að ráðast í nauðsynlegar hækkanir á neyslu- og þjónustugjöldum vegna hrunsins en einnig eru framlengdar heimildir til útgreiðslu á séreignarsparnaði sem hafa hjálpað mörgum á þessu ári við að takast á við erfiðleika í sínum fjármálum. Þessi ráðstöfun mun halda áfram að gera fólki kleift að nýta þetta úrræði í þeim erfiðu aðstæðum sem nú eru.

Frú forseti. Hér erum við að taka afstöðu til fjölmarga mála. Það sem kannski stendur upp úr er margþrepa tekjuskattur og margs konar annar -

Þetta er virðisaukaskattur.

Virðisaukaskattur, já, fyrirgefðu. Þarna er verið að hækka efsta þrepið á virðisaukaskattinum sem er að mínu mati mjög hættulegt þar sem það getur verið að skattstofninn rýrni svo mikið við þessa hækkun að tekjur ríkissjóðs rýrni og verði jafnvel minni en ella. Ég segi nei við þessu.

Forseti vill minna hv. þingmenn á að þeir geta gert grein fyrir atkvæði sínu eftir að atkvæðagreiðsla er hafin.

Frú forseti. Svo mörg skattafrumvörp streyma inn í þingið þessa dagana að það er ekki nema von að menn ruglist á því hvað verið er að fara í gegnum. Ég vil ítreka þá afstöðu sem fram hefur komið af hálfu okkar sjálfstæðismanna gegn þeirri efnahagsstefnu sem birtist í skattafrumvörpum ríkisstjórnarinnar, tillögum um umfangsmiklar skattahækkanir við þær aðstæður sem nú eru í íslensku þjóðfélagi þar sem samdráttur er vegna þess að bankarnir hrundu. Við þurfum að draga saman útgjöld ríkisins. Heimilin í landinu borga miklu meira vegna íbúða og bíla, bæði þau lán sem eru gjaldeyristengd og þau sem eru tengd við vísitölu. Skattahækkanir við þessar aðstæður gera það að verkum að líkurnar á að það verði meiri samdráttur og kreppan verði dýpri og lengri eru núna miklu meiri en áður. Ríkisstjórnin kallar það yfir 

Virðulegi forseti. Við greiðum atkvæði um hvort frístundabyggðin í þjóðgarðinum á Þingvöllum eigi ekki að lúta sömu reglum og aðrar sumarhúsabyggðir í landinu. Ég hef óskað eftir því að þetta mál verði tekið upp í allsherjarnefnd á milli 2. og 3. umr. því þrátt fyrir að sérstaða þjóðgarðsins sé auðvitað mikil og þar af leiðandi frístundabyggðarinnar innan hans og sjálfsagt sé að um hann gildi sérstakar reglur finnst mér fulllangt gengið að þær reglur sem þingið taldi að þyrftu að gilda um samskipti landeigenda, sveitarfélaga og frístundabyggða, skyldur og réttindi sem samþykkt voru fyrir einu ári, séu teknar algerlega úr samhengi við þetta mál. Þar fyrir utan á að breyta reglum um kosningar til Þingvallanefndar. Ég teldi eðlilegt að í þessu tilliti að þessu sinni yrði bætt við aðild Bláskógabyggðar, að eins konar áheyrnarfulltrúa yrði bætt við nefndina 

Frú forseti. Eðlilegt er að fagna þeirri miklu samstöðu sem hefur orðið um þetta frumvarp, ekki aðeins nú á þessu þingi, hjá hv. allsherjarnefnd þar sem fulltrúar allra þingflokka styðja það frumvarp sem hér liggur fyrir öðru sinni en frumvarpið var fyrst flutt af öllum nefndarmönnum í Þingvallanefnd á síðasta ári og endurflutt núna með sama hætti. Um þjóðgarðinn á Þingvöllum gilda sérstök lög. Hann er friðlýstur helgistaður allra Íslendinga og á samkvæmt þeim lögum að vera svo um ókomna tíð. Það er sjálfsagt og eðlilegt þegar fram hefur komið ósk um að hv. allsherjarnefnd fjalli um málið milli umræðna að svo verði gert en ég vil vekja athygli á því að í Þingvallanefnd er til umræðu spurningin um áheyrnarfulltrúa, ekki aðeins frá Bláskógabyggð heldur ýmsum öðrum aðilum sem eiga hagsmuna að gæta í þjóðgarðinum.

Frú forseti. Þjóðgarðurinn á Þingvöllum er öllum dýrmætur. Hann er náttúrlega ekki friðlýstur helgistaður eins og hæstv. ráðherra sagði, hann er þjóðgarður og á Alþingi voru sett lög um þjóðgarðinn. Mér þykir harla einkennilegt, og tek undir með hv. 3. þm. Suðurkjördæmis, að Alþingi ætli að undanskilja þjóðgarðinn á Þingvöllum hvað varðar frístundabyggð og ég sit því hjá.

Frú forseti. Ég styð þá þverpólitísku niðurstöðu sem hefur náðst að þessu sinni um Þingvallaþjóðgarð en ég vil hins vegar vekja athygli þingheims á því að við ættum að sameina alla þjóðgarða á Íslandi, ekki hafa þrenns konar löggjöf um þá þjóðgarða sem við starfrækjum heldur samræma þá og hætta að vera með sérmeðferð fyrir Þingvelli og skilja þá í raun aðra þjóðgarða eftir.

Frú forseti. Alþingi setti afskaplega skynsamleg lög um frístundabyggð sem eiga að gilda alls staðar á landinu. Ég get ekki séð af hverju þau skynsamlegu lög eiga ekki að gilda á Þingvöllum eins og annars staðar og ég segi því nei.

Virðulegi forseti. Ég óska eftir að breytingartillögurnar verði dregnar til baka til 3. umr. og vil vekja athygli þingheims á því að hér er um gríðarlega mikilvægt mál að ræða. Ég hef rætt þetta við talsvert marga þingmenn og fæstir þeirra hafa sett sig að nokkru marki inn í þetta mál. Hér er um að ræða framtíðartrúverðugleika þingsins og þjóðarinnar út á við. Þetta frumvarp eins og það liggur fyrir opnar á og gerir í rauninni ráð fyrir að skýrslu rannsóknarnefndarinnar, eins og hún snýr að þinginu, þingmönnum og ráðherrum, verði sópað undir teppið 

Frú forseti. Það frumvarp sem hér gengur til atkvæða kallar umtalsverða skattahækkun yfir heimilin í landinu á tímum þar sem ekkert svigrúm er fyrir þau til að greiða hærri skatta. Samdráttur í atvinnu, lækkun launa og hærri afborganir af lánum gera það að verkum að heimilin geta ekki staðið undir þeirri byrði sem á að leggja á þau. Fyrir liggur að við þurfum að leysa vanda ríkissjóðs og sá vandi verður ekki umflúinn. Þess vegna höfum við sjálfstæðismenn lagt fram útfærðar og útreiknaðar tillögur um hvernig hægt er að mæta þeim vanda án þess að grípa til þeirra skattahækkana sem hér er um að ræða. Þær tillögur fela í sér að þeir peningar sem ríkið á sannarlega inni í séreignarsjóðunum séu teknir. Auðvitað gerum við okkur grein fyrir því að þar með verða þeir peningar ekki notaðir síðar en við þurfum á þeim að halda og lífeyriskerfið er það stórt að við höfum efni á því að nýta þessa lausn. Við höfum ekki efni á því að fara þá leið sem ríkisstjórnin ætlar sér því hún mun kalla yfir okkur dýpri kreppu og lengri. Öll rök hníga í 

Virðulegur forseti. Hér er verið að innleiða nýtt þriggja þrepa tekjuskattskerfi sem leggur grunninn að því að auka jöfnuð í samfélaginu sem er eitt af helstu verkefnum okkar í framhaldi af hruninu. Það er fagnaðarefni að eftir að fjárlögin komu fram hefur skapast svigrúm til að hækka persónuafslátt um 2.000 kr. og skattprósentu á lægsta þrepi er haldið óbreyttri þannig að skattar fólks með lægstu launin munu lækka sem því nemur á nýju ári. Fyrst við 270 þús. kr. byrjar skattbyrðin að þyngjast og þá um 0 og upp í liðlega 2% af tekjum. Ég tel að ótrúlega vel hafi til tekist að stilla í hóf þeim hækkunum á tekjuskatti sem hér eru á ferðinni miðað við þann gríðarlega vanda sem við stöndum andspænis og Sjálfstæðisflokkurinn grefur svo kyrfilega höfuð sitt í sandinn andspænis.

Hæstv. forseti. Við greiðum atkvæði um hækkun tekjuskatta og ýmsar aðrar skattkerfisbreytingar. Hvers vegna erum við að hækka skatta? Vegna þess að við viljum forðast að hallinn á ríkissjóði verði meiri en 100 milljarðar á næsta ári með gríðarlegum vaxtakostnaði sem félli á skattgreiðendur komandi ára, vegna þess að við viljum ekki fara leið Sjálfstæðisflokksins og skattleggja núna lífeyrisgreiðslur framtíðarinnar og vegna þess að við höfnum leiðum frjálshyggjunnar að láta notendur velferðarþjónustunnar greiða beint, sjúklinga og skólabörn. Þess vegna viljum við efla ríkissjóð. Stjórnarandstaðan er óhamingjusöm með allt sem við gerum. Hún er óhamingjusöm með að láta skattleggja stóriðjuna, með umhverfisskatta og núna þrepaskiptan skatt.  
            

Forseti hvetur þingmenn til að virða tímamörk og gefa ræðumönnum tóm til að taka til máls.

Frú forseti. Maður er í hálfgerðu sjokki eftir orð síðasta ræðumanns. Ég veit ekki hvar hann hefur verið þegar við höfum verið að ræða þessi skattamál og þegar stjórnarandstaðan hefur komið á framfæri sínum skoðunum. Ég vara við þeirri vitlausu braut sem þessi ríkisstjórn er að fara út á. Hér er ekki verið að auka jöfnuð. Fólk í landinu á eftir að sjá það og brenna sig á því að þessi ríkisstjórn er að auka ójöfnuð.  Við vörum við þessu. Það er hægt að ná þeim tekjum sem ríkið þarf með öðrum leiðum, með því að nota það skattkerfi sem við eigum í dag og stuðla að atvinnuuppbyggingu sem þessi ríkisstjórn gerir ekki. Þannig er hægt að ná sér í tekjur. Það á ekki að skattpína og skera þjóðina niður úr þessum vanda sem hún er í. 
            

Frú forseti. Ef ég hef tekið rétt eftir er þetta í þriðja sinn sem framsóknarmenn flytja frávísunartillögur á megintekjuöflunarfrumvörp ríkisstjórnarinnar. Þeir fluttu frávísunartillögu á orku- og umhverfisskatta, á breytingar á óbeinum sköttum og ýmsum aukatekjum og nú flytja þeir frávísunartillögu á megintekjuöflunarfrumvarpið, tekjuskattsfrumvarpið sjálft. Þetta er athyglisvert. Það er sem sagt niðurstaða framsóknarmanna að enga skatta af þessu tagi eigi að leggja á, eða hvað?  
            

Frú forseti. Hér er fjallað um breytingartillögu um hvernig skattleggja eigi gengishagnað af innlánsreikningum í erlendri mynt. Eins og frumvarpið var orðað kom í ljós að það væri í rauninni óframkvæmanlegt eða mjög óréttlátt og breytingartillagan lagar það eiginlega ekki neitt. Í eðli sínu er mjög erfitt að skattleggja gengishagnað af gengisreikningum þar sem gengið sveiflast upp og niður. Menn geta átt tvo gengisreikninga, annan í svissneskum frönkum og hinn í dollurum og annar hækkar en hinn lækkar. Það er mjög óeðlilegt að annar sé skattlagður en hinn ekki þegar eigandinn er á núlli. Því verður þessi breyting mjög ósanngjörn og óréttlát og ég segi nei við henni.

Frú forseti. Þessi grein kvað á um að framlag launagreiðenda til öflunar lífeyrisréttinda umfram tvær milljónir yrði skattlagt sem tekjur en þó ekki ef framlagið hefði verið samkvæmt kjarasamningi. Í þessu ákvæði fólst gríðarlega mikil mismunun og tvísköttun fyrir vissa hópa í þjóðfélaginu. Breytingartillaga þessi er nokkurn veginn í samræmi við það sem 1. minni hluti lagði til, að fyrst verði greitt lögbundið lágmarksframlag, síðan megi greiða tvær milljónir að hámarki og eftir það gildi tekjuskatturinn. Það er til bóta hvernig þessari grein hefur verið breytt og það er gleðilegt að meiri hlutinn hafi þarna að nokkru leyti hlustað á 

Virðulegi forseti. Með ákvæði þessarar greinar var lagt til að við samruna félaga félli niður réttur til að telja frádráttarbæra vexti af lánum sem sameinað félag hefur yfirtekið. Þetta var afleitt ákvæði. Við í minni hlutanum lögðum til að það yrði fellt á brott og meiri hlutinn hefur orðið við því. Því munum við segja já við þessu.

Virðulegi forseti. Með þessari grein, ef hún verður samþykkt, verður umbylting á núverandi tekjuskattskerfi einstaklinga á Íslandi. Lagt er til að innleitt verði þrepaskipt skattkerfi og horfið frá samsköttun hjóna að nokkru leyti. Ljóst er að þessi ráðstöfun gerir skattkerfið allt miklum mun flóknara, alla skattframkvæmd erfiðari og kostnaðarsamari og óvíst er hversu miklum tekjum tekjuskattskerfið mun skila eftir breytinguna vegna eftirágreiðslna. Af þessum ástæðum segjum við nei við þessari grein.

Frú forseti. Hér er verið að flækja skattkerfið, taka upp þrepaskiptan tekjuskatt sem hefur í för með sér mikla fjölgun á eftirágreiðslum, bæði það sem menn þurfa að greiða eftir á og fá endurgreitt, auk þess sem þetta gerir samsköttun hjóna nánast ómögulega eða mjög óréttláta. Svo er í þessu ákvæði líka verið að hækka fjármagnstekjuskatt úr 10% í 18% sem er atlaga að áhættufé, en áhættufé er nauðsynlegt til að skapa störf í landinu. Svo virðist sem skattafrumvörpum ríkisstjórnarinnar sé beitt gegn störfum í landinu, beint gegn því að hér skapist störf og vinni í rauninni með því atvinnuleysi sem því miður er orðið allt of mikið. Ég segi nei.

Virðulegi forseti. Ég hvet alla til að kynna sér þetta mál og sjá hvað í rauninni felst í því sem ríkisstjórnin kallar félagslegt jafnrétti. Þetta eru verstu fréttir sem launamenn á Íslandi hafa fengið í áratugi 

Virðulegi forseti. Það hefur aldrei vafist fyrir Sjálfstæðisflokknum að flækja skattkerfið í þágu hinna ríku. Hér er hins vegar verið að innleiða þriggja þrepa skattkerfi til að skapa tæki til að auka jöfnuð í íslensku samfélagi, þriggja þrepa skattkerfi eins og þekkist í öllum nágrannalöndum okkar en sem kunnugt er hefur efnahagsleg velferð þeirra verið nokkuð meiri en okkar. Í meðförum þingsins hafa þrepin verið tengd við launavísitölu og ég legg áherslu á  
            

Frú forseti. Eins og heyrðist á ræðu hv. þm. Helga Hjörvars eru breytingarnar sem verið er að gera of flóknar til að hægt sé að gera þær núna. Það staðfestir það sem ég ætla að gera grein fyrir í þessari atkvæðaskýringu, þetta er vond breyting, þetta er hættuleg breyting, hér er verið að flækja skattkerfið og gera það fullkomlega óskiljanlegt, hvort sem er fyrir skattgreiðendur sjálfa eða þá sem eiga eftir að þurfa að vinna í þessu kerfi. Þetta er vanhugsað eins og við höfum séð. Önnur hver tillaga er dregin til baka og henni breytt eftir að búið er að útskýra að þetta er óframkvæmanlegt. Þetta er illa undirbúið og ég vara við því að þessu verði komið á vegna þess að þrepaskipting af þessu tagi gerir ekkert annað en að auka jaðaráhrif í samfélaginu, hún dregur úr hvata fólks til að vinna og afla sér tekna og komast í næsta þrep og það er vont á tímum sem við þurfum svo á hvatningu að halda í samfélaginu. Við þurfum ekki fleiri aðgerðir frá þessari ríkisstjórn sem dregur kraft og þrótt úr samfélaginu. Ég segi nei við þessari vondu breytingu.

Frú forseti. Hér er um að ræða gríðarlega miklar breytingar á skattkerfi sem snúast ekki um einhverja frjálshyggju. Þær breytingar sem hér eru boðaðar munu vonandi ekki snúast um að innleiða gamaldags hugmyndafræði sósíalismans eins og mér sýnist vera helsta keppikefli þessarar ríkisstjórnar. Ef frjálshyggjan féll féll sósíalisminn fyrir löngu síðan, við skulum hafa alveg það á hreinu. Það er miðjuleiðin,  
            

Frú forseti. Hér er að rætast draumur vinstri manna, sýnist mér, hér er verið að staðfesta það að flækja skattkerfið mjög mikið án þess að yfir það hafi verið sest á yfirvegaðan hátt og reynt að gera þessar breytingar þó það liðugar að menn kæmu til með að sjá fram á að geta gert það í tæka tíð, þeir sem þurfa að fara í þessa framkvæmd. Þegar hefur verið sýnt fram á að það hefði verið hægt að ná tekjujöfnunarmarkmiðunum sem ríkisstjórnin talar svo fjálglega um innan núverandi skattkerfis. Á það hefur hins vegar ekki verið hlustað, því miður, þannig að hér sitjum við uppi með þennan bastarð, ef maður má segja svo, frú forseti, vinstri flokkanna sem kemur til með að kosta íslenska þjóð margra tugi milljóna í framkvæmd. Frú forseti. Ég segi nei. Þetta eru óvönduð vinnubrögð og ég tek ekki þátt í að staðfesta þetta.

Frú forseti. Við erum að tala um fastsetningu á persónuafslætti. ASÍ gagnrýndi það og sagði að lágtekjufólk mundi greiða meira en að óbreyttum lögum. Í nefndaráliti okkar í minni hluta efnahags- og skattanefndar kemur fram að lágtekjufólk á bilinu frá 140.000 upp í 200.000, sem þykja ekki há laun, greiðir 3.266 kr. meira á mánuði vegna þess að núgildandi lögum hefur ekki verið framfylgt og þeim er breytt. Sjálfstæðisflokkurinn bendir á að skattleggja mætti séreignarsparnaðinn að sinni á þessu ári og fresta öllum þessum skattgreiðslum og skattahækkunum sem hér er um að ræða. Ég ætla að leiðrétta, frú forseti, mismæli sem mér urðu á í fyrrinótt eða einhverja nóttina þar sem ég sagði að þetta mundi hækka skatt lágtekjufólks um 2.000 kr. Það greiðir sem sagt ekki 2.000 kr. meira heldur 3.266 kr. meira til að hafa það á hreinu.

Virðulegi forseti. Ég sé ekki ástæðu til að standa í vegi fyrir skattbreytinga- og skattahækkanaáformum ríkisstjórnarinnar. Þess vegna greiði ég ekki atkvæði um þessar breytingar því að ég er hvorki sammála þeim né ósammála, en af því að enginn liður í þingsköpum Alþingis heitir tapað/fundið neyðist ég til að auglýsa eftir því að tapast hafa áform ríkisstjórnarinnar um að slá skjaldborg um heimilin í landinu og ég bið þá sem rekast einhvers staðar á þessi áform að koma þeim til ríkisstjórnarinnar hið fyrsta. 
            

Virðulegi forseti. Í þessari grein er að finna tillögur sem færa fjölda tekjuflokka aðila með takmarkaða skattskyldu hérlendis í brúttóskattlagningu. Nái tillagan fram að ganga munu erlendir aðilar bera þyngri skatta en innlendir þar sem þeim verður óheimilt að draga kostnað frá tekjum. Erlendum lánveitendum verður fyrirmunað, þrátt fyrir frísköttunarsamninga, að fá skattálagningu bætta. Þetta mun gera fjármögnun íslenskra fyrirtækja erfiðari og dýrari og seinka endurreisninni. Ég segi nei.

Virðulegi forseti. Í þessari grein er lögð til hækkun á tekjuskatti lögaðila. Við í minni hlutanum höfum varað við þessu því að leið skattlagningar verður ekki farin til þess að vinna Ísland út úr núverandi efnahagsörðugleikum eins og þessi tillaga felur í sér. Enn og aftur minnum við á skattlagningu séreignarsparnaðar sem valkost við tekjuöflun ríkissjóðs. Ég segi nei.

Frú forseti. Eins og í síðustu grein er þessi grein eiginlega atlaga að áhættufé og lánveitingum íslenskra fyrirtækja og þó að ríkisstjórnin, sem vill styrkja nýsköpun til að lokka til sín áhættufé og nota það til þess að skapa störf, átti sig á því stundum að áhættufé sé nauðsynlegt til að atvinnulífið geti farið í fjárfestingar og skapað ný störf gengur allt frumvarpið út á að vega að áhættufénu. Hér er verið að hækka skatta á hagnað fyrirtækja úr 15% í 18% sem er afskaplega varasamt því að fáir skattstofnar eru eins kvikir og hagnaður fyrirtækja. Það er svo auðvelt að eyða hagnaði fyrirtækja og ég skal taka það að mér fyrir hvert einasta fyrirtæki á einni viku fyrir áramót. Hagnaður fyrirtækja er mjög kvikur skattstofn, það er auðvelt að flytja hann til útlanda, ég vara við þessu 

Frú forseti. Hér er verið að afnema verðtryggingu persónuafsláttar miðað við verðlag. Það er það sem ASÍ gagnrýndi harðlega og veldur því að af lægstu launum er borgaður hærri skattur eftir þessa breytingu en að óbreyttum lögum. Ég segi nei.

Virðulegi forseti. Eins og kom fram hjá hv. þm. Pétri H. Blöndal er hér verið að afnema vísitölutengingu persónuafsláttar sem mun leiða til þess að hjá þeim sem minnst hafa milli handanna mun enn þá minnka. Þetta er einfaldlega þannig. ASÍ hefur gagnrýnt þetta, frú forseti, bent á að þetta sé í raun brot á samningum sem gerðir hafa verið og þetta sé ekki í anda samninga um stöðugleika og annað. ASÍ gengur svo langt að minna á að síðast þegar þetta var gert var það í tíð vinstri stjórnar. Nú er það aftur vinstri stjórn sem ætlar að auka álögur þeirra sem minnst mega sín.

Frú forseti. Hér er verið að fjalla um afnám sjómannaafsláttar og þó að ég sé í sjálfu sér sammála því finnst mér vera farið illa fram í þessu eins og með afnám vísitölubindingar þar sem um er að ræða kjarasamninga sem menn hafa gert. Það vantar allt samráð. Það kom fram á fundum hv. efnahags- og skattanefndar að það vantar allt samráð við þá aðila sem lögin snerta og það er afskaplega slæmt inn á hvaða brautir ríkisstjórnin er komin. Ég skora á hæstv. ríkisstjórn að fara nú að taka upp samráð, ekki að auka það heldur að taka upp samráð yfirleitt við þá aðila sem öll þessi lagasetning varðar. Því miður er þetta að verða að lögum núna með miklu hraði án þess að nokkur viti hvað er að gerast. Ég minni sérstaklega á hækkunina á virðisaukaskattinum sem var tekin ákvörðun um á þrem mínútum og enginn var til umsagnar og enginn gestur kom á fund nefndarinnar. Ég segi nei. 
            

Virðulegi forseti. Með 28. og 30. gr. verður sett sú lagaskylda á launamenn að upplýsa vinnuveitendur um hvaða skatthlutfall hann skuli innheimta. Það sjá allir til hvers það mun leiða. Það mun leiða til þess að eftirágreiðslur í kerfinu munu aukast stórkostlegra. Í umsögn fyrrverandi ríkisskattstjóra segir að í staðgreiðslukerfi innheimtist í kringum 95% af álagningu en í kringum 50% í eftirágreiddu kerfi. Það mun veikja skattstofnana gríðarlega að setja þessa ábyrgð á launagreiðendur og gera alla skattframkvæmd mun erfiðari. Ég segi nei.

Frú forseti. Íslendingar eru afskaplega dugleg þjóð og það er mjög algengt að fólk starfi hjá tveimur atvinnurekendum og jafnvel fleirum. Hér er verið að setja ákvæði um það að þeim beri skylda til að kynna atvinnurekendum sínum hvar þeir starfa annars staðar og ég held að þetta jaðri við að brjóta persónuverndarlög. Ég held að atvinnurekendum komi ekkert við hvar fólk vinnur og hvaða tekjur það hefur annars staðar. Ég segi nei.

Frú forseti. Hér er gerð alvarleg atlaga að atvinnu í landinu. Menn ráðast ekki bara á áhættuféð sem er nauðsynlegt til að viðhalda atvinnulífinu og skapa ný störf heldur er verið að hækka tryggingagjaldið sem er í reynd greiðsla atvinnurekenda fyrir að hafa menn í vinnu. Það er verið að hækka það umtalsvert, um 1,6% - 

Virðulegi forseti. Með þessu er verið að auka álögur á atvinnulíf sem berst í bökkum, má segja. Annað í þessu er að álögur á sveitarfélögin munu aukast. Ég veit að gefin hafa verið fyrirheit um að sveitarfélögunum verði bættar þær álögur sem á þau munu leggjast með þessari hækkun tryggingagjalds og ég vona að ríkisstjórnin standi við það og bæti þetta að fullu. Það er mjög mikilvægt fyrir sveitarfélögin að fá þetta til baka, fá þetta leiðrétt, því eins og við vitum öll inna þau af hendi mikilvæga þjónustu sem ríkið sinnir ekki og því er algerlega ótækt ef þau verða látin bera eitthvað af þessari hækkun. Því skora ég á ríkisstjórnina að standa við þau fyrirheit sem ég veit að hafa verið gefin sveitarfélögunum og bæta að fullu það tryggingagjald sem leggst á þau.

Frú forseti. Meiri hluti efnahags- og skattanefndar gerir hér breytingartillögu um gildistöku laganna. Ég varð fyrir miklum vonbrigðum því að gildistakan hefði átt að vera 1. janúar 2011 en þá hefði gefist heilt ár til að vinna almennilega að þessum skattalagabreytingum. Í staðinn hefði nefndin getað lagt til að tillaga Sjálfstæðisflokksins um skattlagningu séreignarsparnaðar yrði tekin upp sem mundi bæta stöðu ríkissjóðs um 16–20 milljarða og auk þess bætti það stöðu sveitarfélaganna, sem standa mjög illa, um 40 milljarða. Þetta hefði verið skynsamlegt, frú forseti, og þá hefði maður getið unnið í heilt ár að því að koma þessum vinstri sköttum á með skynsamlegum hætti en ekki þurft að leiðrétta það strax. Þegar eru nokkur atriði alveg óklár, t.d. hvenær fólk sem er með reiknað endurgjald á að reikna sér laun af arði fyrirtækjanna. Á að greiða af því tryggingagjald? Á að greiða af því alls konar 

Virðulegi forseti. Það er komið að lokum þessarar atkvæðagreiðslu og athyglisvert hefur þótt að Sjálfstæðisflokkur og Framsóknarflokkur eru á móti jafnari dreifingu í skattbyrði. Þau eru á móti afnámi sjómannaafsláttar og þau eru á móti tímabundnum auðlegðarskatti. Sjálfstæðisflokkurinn og Framsóknarflokkurinn sem þykjast berjast fyrir hagsmunum lágtekjufólks í þessu landi eru á móti því að þeir sem eiga um eða yfir 100 millj. kr. nettó í hreina eign borgi 12.500 kr. af hverri milljón sem umfram er. Hún fannst þá, skjaldborgin, eftir allt saman. 
            

Frú forseti. Við greiðum nú atkvæði um kjararáð, um frystingu á launum æðstu embættismanna ríkisins. Við sjálfstæðismenn leggjum til að þessu frumvarpi verði vísað frá. Við gerum það á þeim forsendum að hér hefur verið gripið gróflega inn í faglegt ferli með þeim afleiðingum að launakerfi ríkisins verður sett úr skorðum. Til vara leggjum við til að frumvarpið gildi einungis um þingmenn og ráðherra en dómarar og aðrir æðstu stjórnendur ríkisins verði látnir í friði. Forsetinn fær alltaf að vera í friði. Sjálfstæðisflokkurinn býður upp á frávísun.

Virðulegi forseti. Nú er ríkisstjórnin að ná hæstu hæðum í lágkúru sinni. 

Virðulegur forseti. Það er ástæða til að fagna því trausti sem ríkisstjórninni er ítrekað sýnt af hálfu minni hlutans með því að vísa málum æ ofan í æ til hennar eða leggja það til. Ég held hins vegar að ástandið í íslensku samfélagi sé með þeim hætti að tilefni sé til að æsa sig yfir ýmsum öðrum hlutum en að sýna þá sjálfsögðu samstöðu í samfélaginu að framlengja frystingu á launum okkar  
            

Virðulegi forseti. Hér er verið að fjalla um mál sem í sjálfu sér er sjálfsagt og eðlilegt, að sameina Flugstoðir og Keflavíkurflugvöll. Skynsamlegast hefði verið að ganga til þessa verks strax í upphafi en um það varð ekki niðurstaða á þeim tíma. Hins vegar er sá galli við þetta mál núna að það kemur mjög seint fram og ætlunin er að afgreiða það á mjög skömmum tíma. Ég sat í samgöngunefnd og við áttum þar ágætar viðræður við eina sex karlmenn sem komu þangað sem fulltrúar þessara fyrirtækja og samgönguráðuneytisins. Hins vegar skorti á að við gætum átt þess kost að ræða líka við fulltrúa starfsmanna og aðra þá sem málið varðar. Engu að síður er hugmyndin um að sameina þessi fyrirtæki skynsamleg. Það mun leiða til hagræðingar og eflingar á þessari starfsemi og við sjálfstæðismenn styðjum málið af þeim sökum.

Frú forseti. Hér er verið að greiða atkvæði um að vera með ýmiss konar ívilnanir fyrir þá sem vilja hætta sínu fé í nýsköpunarfyrirtækjum. Ríkisstjórnin reynir sem sagt með magnvana hætti að lokka til sín áhættufé sem hún aftur á móti rassskellir á alla enda og kanta í þeim frumvörpum sem við erum búin að samþykkja áður. Henni er illa við áhættufé en stundum má þó nota það. Mikið vantar upp á að skapað hafi verið traust á fjárfestingu á Íslandi. Traustið fór algerlega forgörðum í hruninu vegna þess að það var áhættuféð sem tapaði mestu en menn hafa ekkert gert til að byggja upp það traust aftur, ekki neitt. Síðan ætla menn með veikum hætti og vanmáttugum að reyna að galdra þetta áhættufé til að fjárfesta í nýsköpun. Ég trúi því að þetta verði tómt mengi,  
            

Virðulegi forseti. Hér er á ferðinni mál sem við framsóknarmenn styðjum. Sá sem hér stendur er 1. flutningsmaður að þingsályktunartillögu um að veita nýsköpunarfyrirtækjum skattaívilnanir og ég tek það fram að Framsóknarflokkurinn er eini flokkurinn sem hefur lagt fram mál á Alþingi þess efnis. 

Virðulegi forseti. Flestum er það ljóst að atvinnulíf verður ekki örvað með því að setja á það þyngri byrðar, heldur með því að lækka álögur. Flestum er þetta ljóst nema ríkisstjórninni - nema þó í þetta eina sinn virðist sem ríkisstjórnin skilji að aðferðin við að örva nýsköpun sé sú að lækka álögur á nýsköpunarfyrirtæki. Aðrar skattbreytingar, eins og þær sem við vorum að afgreiða áðan, ganga í þveröfuga átt. Það er fagnaðarefni að ríkisstjórnin skuli sjá ljósið, ég styð þetta frumvarp og segi já.

Frú forseti. Þær eru kvalafullar, þessar atkvæðaskýringar stjórnarandstöðunnar. Það er greinilega svo erfitt að styðja framfaramál frá ríkisstjórninni  Aðalatriði málsins er það 

Virðulegur forseti. Sú mikla samstaða sem tekist hefur um þetta framfaramál um nýsköpun í atvinnulífi er fagnaðarefni. Um það hafa lengi margir talað en þegar kemur að nýsköpun lætur ríkisstjórnin verkin tala.


             Frú forseti. Hæstv. fjármálaráðherra spurði mig rétt áðan hvort ég mundi leggja þetta á mig. Ég efast um að nokkur Íslendingur vilji hætta fé sínu í áhættustarfsemi  Ég er ansi hræddur um að þetta verði tómt mengi, það er það sem ég á við, það muni enginn kaupa, það muni enginn hætta fé sínu í nýsköpun eða annað. Auðvitað ættu þessar reglur að gilda fyrir öll hlutafélög. Ég spyr: Hver ætti samt eiginlega að kaupa hlutabréf í núverandi stöðu? Ég segi já við þessu.